text: Usælgeligt slot: Prisen er sat ned til en tredjedel
  26 marts 2017 kl. 08.36
  Nu kan du købe dit eget slot, Grøngrøft Slot i Aabenraa, for kun 7,5 millioner kroner.
  Var det noget med at blive konge eller dronning på dit eget slot? Nu kan du virkeliggøre drømmen - og nærmest til udsalgspris.
  Grøngrøft Slot i Aabenraa, en imponerende bygning på 1124 kvadratmeter i naturskønne omgivelser kan blive dit for blot 7,5 millioner kroner.
  For de penge får man blandt andet 17 værelser, fire badeværelser, fire køkkener og en voldgrav.
  Du må endda gerne bruge slottet,der kan tilbageføres til år 1536, som sommerhus - da der ikke er bopælspligt.
  Bag discountprisen ligger mere end syv års turbulens og prisfald. I 2007 blev Grøngrøft Slot handlet, og den nye ejer satte det i stand og totalrenoverede det.
  I 2009 blev slottet sat til salg igen for 22,5 millioner kroner, men trods et afslag på fem millioner kroner, lykkedes det ikke at få solgt slottet. Det blev i stedet lejet ud til Kliplev Motorway Group, der brugte det som hovedkontor og besøgscenter.
  Da lejemålet ophørte, prøvede ejeren igen at sælge slottet - denne gang for 15 millioner kroner. Men heller ikke denne gang lykkedes det, og sidste år blev selskabet bag det historiske slot og dets ejer erklæret konkurs.
  Slottet er altså stadig på boligmarkedet, og prisen er nu helt nede på 7,5 millioner kroner.
  